ໃນວັນທີ 22 ກໍລະກົດ 2022 ທີ່ກະຊວງແຜນການ ແລະ ການລົງທຶນ ໄດ້ຈັດພິທີສະເຫຼີມສະຫຼອງວັນສ້າງຕັ້ງສະຫະພັນແມ່ຍິງລາວ ວັນທີ 20 ກໍລະກົດ ຄົບຮອບ 67 ປີ ພາຍໃຕ້ການເປັນປະທານ ຂອງ ທ່ານ ນາງ ພັນຈິນດາ ເລັ່ງສະຫວັດ ປະທານສະຫະພັນແມ່ຍິງ ກຜທ.ແລະ ໃຫ້ກຽດເຂົ້້າຮ່ວມ ໂດຍ ທ່ານ ນາງ ຄຳຈັນ ວົງແສນບູນ ຮອງເລຂາຄະນະບໍລິຫານງານພັກ ກະຊວງ, ຮອງລັດຖະມົນຕີ ກຜທ, ຜູ້ຊີ້ນຳວຽກງານ 3 ອົງການຈັດຕັ້ງມະຫາຊົນມີບັນດາທ່ານ ຮອງລັດຖະມົນຕີ ກຜທ, ບັນດາທ່ານຫົວໜ້າກົມ, ຮອງຫົວໜ້າກົມ, ຕາງໜ້າຄະນະບໍລິຫານງານຊາວໜຸ່ມ ກະຊວງ ຜທ, ຕາງໜ້າສະຫະພັນກຳມະບານ ກະຊວງ ຜທ, -ຄະນະສະຫະພັນແມ່ຍິງ ກະຊວງ, ຫົວໜ້າໜ່ວຍ, ຮອງຫົວໜ້າໜ່ວຍ ແລະ ສະມາຊິກແມ່ຍິງ ຕະຫລອດຮອດພະນັກ ງານ-ລັດຖະກອນ ເພດຊາຍ ພາຍໃນ ກະຊວງແຜນການ ແລະ ການລົງທຶນ ເຂົ້າຮ່ວມ.
ໃນພິທີສະເຫຼີມສະຫຼອງວັນສ້າງຕັ້ງສະຫະພັນແມ່ຍິງລາວໃນຄັ້ງນີ້ ໄດ້ຮັບຟັງການເລົ່າມູນເຊື້ອວັນສ້າງຕັ້ງສະ ຫະພັນແມ່ຍິງລາວ ວັນທີ 20 ກໍລະກົດ ຄົນຮອບ 67 ປີ (ວັນທີ 20 ກໍລະກົດ 1955 ເຖິງ 20 ກໍລະກົດ 2022) ຈາກທ່ານ ນາງ ພັນຈິນດາ ເລັ່ງສະຫວັດ ປະທານສະຫະພັນແມ່ຍິງ ກະຊວງ ຜທ ແລະ ໄດ້ຮັບຟັງການ ເຜີຍແຜ່ເອກະສານ ໃນຫົວຂໍ້ “ຍຸດທະສາດການລະດົມທຶນຊ່ວຍເຫຼືອ ທາງການເພື່ອການພັດທະນາ (ຊກພ) ຮອດປີ 2030” ຈາກທ່ານ ນ. ແສງອາພອນ ສີລາເພັດ ຫົວໜ້າພະແນກ, ກົມຮ່ວມມືສາກົນ ກະຊວງ ຜທ.
ນອກນັ້ນໃນຕອນທ້າຍຂອງພິທີ ທ່ານ ນາງ ຄຳຈັນ ວົງແສນບູນ ຮອງເລຂາຄະນະບໍລິຫານງານພັກ ກະຊວງ, ຮອງລັດຖະ ມົນຕີ ກຜທ, ຜູ້ຊີ້ນຳວຽກງານ 3 ອົງການຈັດຕັ້ງມະຫາຊົນ ໄດ້ໃຫ້ກຽດມີຄຳເຫັນໂອ້ລົມຕໍ່ພິທີດັ່ງກ່າວ ເຊິ່ງທ່ານໄດ້ເນັ້ນໜັກບາງບັນຫາດັ່ງຄື: ສະຫະພັນແມ່ຍິງ ກຜທ ຕ້ອງສືບຕໍ່ໍບຸກບືນພັດທະນາຕົນເອງໃນທຸກດ້ານໃຫ້ແຂງແຮງກ່ວາເກົ່າ ຊຶ່ງກ່ອນອື່ນໝົດຕ້ອງເອົາໃຈໃສ່ສຶກສາອົບຮົມທາງດ້ານການເມືອງ-ແນວຄິດ ໃຫ້ແກ່ສະມາຊິກແມ່ຍິງ ເພື່ອຕອບສະໜອງກັບຄວາມຮຽກຮ້ອງຕ້ອງການຂອງໜ້າທີ່ການເມືອງໄລຍະໃໝ່, ສະຫະພັນແມ່ຍິງຕ້ອງສືບຕໍ່ເອົາໃຈໃສ່ປະຕິບັດພາລະບົດບາດ ເປັນຕົວແທນແຫ່ງສິດຜົປະໂຫຍດຂອງແມ່ຍິງ-ເດັກນ້ອຍ, ເປັນຕົວແທນໃນການສ້າງອະລິຍະທຳທາງສັງຄົມ, ເປັນບໍ່ເກີດແຫ່ງຄວາມສະຫງົບສຸກຂອງຄອບຄົວ ແລະ ສ້າງເງື່ອນໄຂໃຫ້ເອື້ອຍນ້ອງແມ່ຍິງໄດ້ຍົກລະດັບຄວາມຮູ້ທາງດ້ານທິດສະດີການເມືອງ, ສ້າງຄວາມສາມາດທາງດ້ານວິຊາສະເພາະ, ປຸກລະດົມຊຸກຍູ້ຂະບວນການຈັດຕັ້ງປະຕິບັດຂໍ້ແຂ່ງ ຂັນ 3 ດີ ຂອງສະຫະພັນແມ່ຍິງ ກຜທ ໂດຍຕິດພັນກັບການຈັດຕັ້ງປະຕິບັດ 2 ວາລະແຫ່ງຊາດວ່າດ້ວຍການແກ້ໄຂຄວາມຫຍຸ້ງຍາກດ້ານເສດຖະກິດ-ການເງິນ ແລະ ການແກ້ໄຂບັນຫາຢາເສບຕິດ ແລະ ແຜນພັດທະນາເສດຖະກິດ-ສັງຄົມແຫ່ງຊາດ.